Aleksandra Kovač

**Aleksandra Kovač** (rođena 30. septembra 1972. godine u Beogradu) je srpska proslavljena kantautorka, filmska kompozitorka, vokalni pedagog i muzički producent.

## Biografija
Aleksandra je ćerka kompozitora Kornelija i tekstospisateljice Spomenke Kovač.

Kada joj je bilo petnaest godina, Aleksandra je započela svoju muzičku karijeru u Velikoj Britaniji i potpisala ugovor sa menadžment kućom *Mismenadžment*. Punih pet godina, Aleksandra je sarađivala sa svetskim producentima i muzičarima, kao što su Derek Brembl, Rod Ardžent, Piter Van Huk, Džon Dejvid i drugi. Kao predgrupa i prateći vokal pevaču Erolu Braunu iz grupe *Hot čokolet* nastupala je širom Velike Britanije na njegovoj turneji 1993. godine. Nakon povratka u Beograd dve godine kasnije, objavljuje album prvenac „K2” sa sestrom Kristinom, sa kojom je prethodno pevala prateće vokale Bebi Dol, predstavnici SFR Jugoslavije na Pesmi Evrovizije 1991. u Rimu. Preko noći stiče ogromnu popularnost širom regiona, sa preko 100.000 prodatih albuma. Nakon još dva albuma, od kojih je jedan izdala svetska izdavačka kuća *EMI Spejn* u Španiji, grupa „K2” prekida rad.

Aleksandra odlučuje da nastavi solističku karijeru, na samo kao kantautorka, već i kao aranžerka i muzička producentkinja. Udružuje snage sa muzičkim producentom Romanom Goršekom, nekadašnjim članom rok sastava „Plejboj”, sa kojim osniva kompaniju − „RAprodukcija”, koja se bavi muzičkom i video-produkcijom, podrškom mladih talenata i vokalnom pedagogijom. RAprodukcija izdaje Aleksandrin maksi-singl *You and me* 2001. godine, a četiri godine kasnije i njen prvi solistički album „Med i mleko”, koji joj donosi MTV nagradu 2006. godine za najboljeg Adrija izvođača na Evropskim MTV nagradama u Kopenhagenu. RAprodukcija nastavlja svoju izdavačku delatnost izdanjima „U mojoj sobi”, „Beogradski glas 10” i „Beogradski glas 11”.

Uporedo sa razvojem svoje kantautorske karijere, Aleksandra je sarađivala sa najvećim muzičkim imenima regiona (Nina Badrić, Aleksandra Radović, Gabi Novak, Željko Samardžić, Šaban Šaulić, Boris Novković, Goran Karan, Deen, Severina), za koje je komponovala pesme i producirala muzičke albume.

Pored mnogobrojnih pozorišnih predstava za koje je nagrađivana u Srbiji („Bura”, „Miris kiše na Balkanu”, „Doručak kod Tifanija”, „Nana”, „Kapetan Džon Piplfoks”), komponovala je muziku i za of-Brodvej predstavu „Džeki i Merilin” koja je 2014. godine imala svoju premijeru u Lajon teatru u Njujorku. Radila je muziku za mnogobrojne marketinške kampanje velikih brendova (Koka-kola, Vip mobajl, Telekom Srbija, Gorenje). Kratki animirani film *Separate lives*, za koji je pisala muziku i Aleksandra kao deo autorskog tima su 2015. godine nominovani za prestižnu britansku nagradu *BAFTA Scotland New Talent Award*. Film je takođe nominovan 2014. godine za „Najbolju novu britansku animaciju” na Edinburškom međunarodnom filmskom festivalu. Aleksandra je nominovana i za *European Talent Award* na simpozijumu filmske muzike u Kelnu, *Soundtrack Cologne*, 2013. godine.

Aleksandra i Roman Goršek su kompozitori muzike za TV serije „Ubice mog oca”, „Državni službenik”, „Pevačica”, „Slučaj porodice Bošković”. Komponovali su i producirali muziku za filmove „Zaspanka za vojnike” i „Dara iz Jasenovca” Predraga Gage Antonijevića, srpski kandidat za nagrade Oskar i Zlatni globus, 2021. godine, kao i film „Šavovi”, reditelja Miše Terzića, koji je nagrađen sa dve nagrade na 69. Berlinskom festivalu.

Autorka je naslovnih pesama serija i filmova „Nemam više nikoga”, „Boginja”, „Najduža noć”, „Neko čeka na tebe”.

Članica je *The Society of Composers and Lyricists*, prestižnog američkog udruženja filmskih kompozitora, kao i *Alliance for Female Film Composers*.

Poznata je kao filantropkinja i već godinama učestvuje u humanitarnim i dobrotvornim akcijama, pa je tako 2012. godine postala i ambasadorka kampanje „1 in 5” Saveta Evrope i Incest trauma centra iz Beograda, koja se bori protiv nasilja nad decom. Za potrebe ove kampanje napisala je potresnu i inspirativnu kompoziciju „Prekinimo ćutanje” (*Stop the silence*), koju je u septembru 2012. godine izvela u Savetu Evrope u Strazburu, a par meseci kasnije u Rimu na međunarodnoj konferenciji Saveta Evrope - *The role of international cooperation in tackling violence against children*.

Komponovala je kompozicije za mnogobrojne dobrotvorne kampanje: Ministarstvo za omladinu i sport RS − kampanja „Igraj za život”; Fondacija Ana i Vlade Divac / EFG banka − kampanja „Veliko srce za male ljude” za obnovu obdaništa širom Srbije. Bila je učesnica kampanje Ministarstva zdravlja RS u borbi protiv raka grlića materice − „Kaži svima koje voliš” i trčala je u humanitarne svrhe na Edinburškom maratonu za organizaciju *World Child Cancer*, kao i na Beogradskom maratonu za dobrotvornu organizaciju *Bellhospice*.

Aleksandra je diplomirana teoretičarka umetnosti i muzička pedagoškinja, kao i magistarka nauke Edinburškog univerziteta iz oblasti filmske kompozicije. Na temu filmske muzike, kao gostujući predavač, održala je predavanja na Američkom univerzitetu u Bejrutu, SAE Institutu u Beogradu, Akademiji dramskih umetnosti u Zagrebu, Fakultetu muzičke umetnosti u Beogradu, kao i na Pedagoškom forumu 2014. i 2015. godine u Beogradu. Njeni radovi su objavljeni u stručnim međunarodnim muzičkim časopisima *New Sound* i *New Theories*, filmskom časopisu „Kinoteka”, koji objavljuje Jugoslovenska kinoteka, kao i publikaciji Pedagoškog foruma. Aleksandra je član SOKOJ-a u Srbiji, HDS-a u Hrvatskoj i STIM-a u Švedskoj. Pored matenjeg srpskog, tečno govori engleski i španski jezik.

Odlikovana je Ordenom Karađorđeve zvezde trećeg stepena za zasluge na polju muzičke i filmske umetnosti, 2024. godine.

## Albumi
### K2
* K2, 1995, Komuna
* Malo soula, 1996, Komuna

### Samostalna izdanja
* You and me, 2001
* Med i mleko, 2006, Komuna
* U mojoj sobi, 2009
* Cotton 100%, 2016

## Singlovi
* *For better or worse* (2001)
* *Ti* (2006)
* *C'mon boy* (2006)
* *Nemoj ovako* (2007)
* *Have you ever had a dream* (2009)
* *Hoka Hej* (2009)
* *Jedna žena* (2013)
* *U šaci me imaš* (2015)
* *Ljubav* (2016)
* *Vrtiš me u krug* (2016)
* *Deo po deo* (2017)
* *Veruj* (2017)
* *Bajka* (2020)
* *Mlečni put* (2020)
* *Odavde do večnosti* (2020)
* *Poljubi me* (2020)

## Reference

## Vanjske veze

* Zvanična prezentacija
* Profil Aleksandre Kovač  na myspace.com 
* Deliti scenu sa ocem je divno (''Blic'', 22. novembar 2010)